ลุ้นกฎหมายกู้ออนไลน์คลอดมี.ค.นี้
ผู้ประกอบการตลาดสินเชื่อออนไลน์ ตั้งตารอกฎหมายกำกับดูแลออกมาทันไตรมาสแรก ปี 2560 พร้อมเดินหน้าธุรกิจทันที
14 ก.พ. 2560

ผู้ประกอบการตลาดสินเชื่อออนไลน์ ตั้งตารอกฎหมายกำกับดูแลออกมาทันไตรมาสแรก ปี 2560 พร้อมเดินหน้าธุรกิจทันที
นายประพัฒน์ ฉันทวศินกุล ประธานเจ้าหน้าที่ฝ่ายเทคโนโลยี บริษัท เพียร์พาวเวอร์ (PeerPower) ผู้ประกอบการตลาดสินเชื่อออนไลน์ เปิดเผยว่า กฎหมายในการกำกับดูแลธุรกรรมสินเชื่อระหว่างบุคคลกับบุคคล ผ่านระบบหรือเครือข่ายอิเล็กทรอนิกส์ (Peer-to-Peer Lending) จะออกมาได้ภายในไตรมาสแรก ปี 2560 และเปิดให้ผู้ประกอบการยื่นขอใบอนุญาตได้ในไตรมาส 2
“เท่าที่ทราบข้อมูลขณะนี้ร่างกฎหมายอยู่ระหว่างการศึกษาของกระทรวงการคลัง ซึ่งเชื่อว่า หากกระทรวงการคลังมีความกังวลในบางประเด็นก็จะเรียกผู้ประกอบการเข้าไปหารือแน่นอน เพราะหน่วยงานกำกับดูแลค่อนข้างเปิดรับฟังและมีกระบวนการที่รวดเร็วกว่าปกติอยู่แล้ว” นายประพัฒน์ กล่าว
นอกจากนี้ นายประพัฒน์ กล่าวอีกว่า ในขณะนี้ PeerPower พัฒนาระบบเพื่อรองรับการดำเนินธุรกิจมาแล้วประมาณ 80-90% และพร้อมที่จะยื่นขอใบอนุญาตทันทีที่เปิดรับสมัคร โดยในช่วงแรกจะเน้นไปที่สินเชื่อบุคคลแบบไม่มีหลักประกัน ซึ่งมีมูลค่าตลาดรวมประมาณ 6.7 แสนล้านบาท
“นักลงทุนจะเป็นคนเลือกเองว่า จะให้เงินกู้กับผู้กู้ที่มีระดับความเสี่ยงมากน้อยแค่ไหน โดยจะได้ดอกเบี้ยเงินกู้ระหว่าง 8-15% ต่อปี โดย PeerPower จะเก็บค่าธรรมเนียมจากนักลงทุนประมาณ 1-1.5% ของยอดเงินที่ได้คืน ขณะที่ผู้กู้จะจ่ายดอกเบี้ย 8-15% ต่อปี ขึ้นอยู่กับระดับความเสี่ยง บวกกับค่าธรรมเนียมประมาณ 3-4% ของยอดเงินกู้” นายประพัฒน์ กล่าว
ขณะที่อัตราดอกเบี้ยเงินกู้สินเชื่อบุคคลในระบบอยู่ระหว่าง 20-28% ต่อปี อัตราดอกเบี้ยเงินฝากและดอกเบี้ยหุ้นกู้อยู่ที่ 2-4% ต่อปี